b'\n_START_ARTICLE_\nDisco\n_START_SECTION_\nRazvoj stila\n_START_PARAGRAPH_\nSvoje korijene disco vu\xc4\x8de iz Francuske tijekom \xc4\x8detrdesetih godina. Prilikom Drugog svjetskog rata i okupacije Francuske, nacisti su zabranili sviranje i plesanje uz glazbu koja je zvu\xc4\x8dala ameri\xc4\x8dki. Izraz diskoteka dobiva \xc5\xa1ire zna\xc4\x8denje kada pripadnici francuskog pokreta otpora potajno slu\xc5\xa1aju jazz glazbu u improviziranim, mra\xc4\x8dnim barovima u podrumima. Ovakvi novi klubovi i barovi francuskog podzemlja postali su vrlo popularni pod te\xc5\xa1kom okupacijom Nijemaca, a u njih se moglo u\xc4\x8di samo preko veze, \xc5\xa1ifre, statusa ili ugleda. Jazz plo\xc4\x8de dolazile su raznim izvorima preko oceana i sve vi\xc5\xa1e su zamijenjivale \xc5\xbeive glazbenike, a novi klubovi po\xc4\x8deli su se nazivati discotheque (\xc5\xa1to na francuskom zna\xc4\x8di knji\xc5\xbeica i plo\xc4\x8da). Nakon zavr\xc5\xa1etka rata crni glazbenici se vra\xc4\x87aju u domovinu, jazz se nanovo slobodno izvodi, a klubovi i no\xc4\x87ni barovi postaju ve\xc4\x87i i popularniji._NEWLINE_U to vrijeme ameri\xc4\x8dki disc jockeyji koji su do tada samo najavljivali glazbu i \xc4\x8ditali reklame, po\xc4\x8dinju s vlastitim odabirom pjesama i miksanjem plo\xc4\x8da. Jedan od njih je Francis Grasso koji je u no\xc4\x87nim okupljali\xc5\xa1tima po\xc4\x8deo zadr\xc5\xbeavati ritam na na\xc4\x8din da je glazba neprestano tekla, a ljubitelji plesa mogli su se zabavljati du\xc5\xbee i \xc5\xbee\xc5\xa1\xc4\x87e. Neke su bitne glazbene inovacije stigle u isto vrijeme kad i disco, a DJ-i su tako\xc4\x91er potaknuli nastajanje 12 in\xc4\x8dnog remiks izdanja, koji je bio temeljni format klupske disco glazbe. Do sredine sedamdesetih u New York Cityu bilo je vi\xc5\xa1e od 100 no\xc4\x87nih klubova u kojima se izvodio disco zvuk. Definicija za disco glazbu odnosila se na sva doga\xc4\x91anja na plesnom podiju. Hip hop skladba "Rapper\'s Delight" od sastava Sugarhill Gang ili "Heart Of Glass" od Blondie, postale su dio disco \xc5\xbeanra, a pojedini su se izvo\xc4\x91a\xc4\x8di preko no\xc4\x87i prebacili na taj stil glazbe. Album s glazbom iz filma Groznica subotnje ve\xc4\x8deri, bio je najprodavaniji album filmske glazbe u povijesti jer je prodano vi\xc5\xa1e od 25 milijuna primjeraka.\n_START_SECTION_\nUtjecaj soula i plesa\n_START_PARAGRAPH_\nUtjecaj soula na disco najvi\xc5\xa1e se odra\xc5\xbeavao na uklju\xc4\x8divanje orkestralnih \xc5\xbei\xc4\x8danih ili limenih glazbala. Neki od osnovnih sastojaka mogu se dodati i bubblegumu u kojemu je disco na\xc5\xa1ao svojeg logi\xc4\x8dnog nastavlja\xc4\x8da. Orijentiran na plesne podije, bubblegum je po\xc4\x8detkom sedamdesetih serijom uspje\xc5\xa1nica ("Jingle, Jangle", "Yummy, Yummy, Yummy", "Indian Giver", "Candida" i drugih), predvidio "pumpanje" nadolaze\xc4\x87eg plesnog ritma. U svojim produkcijama talijanski producent Giorgio Moroder uveo je hi-NRG, europski utjecaj u klasi\xc4\x8dnim skladbama kao \xc5\xa1to su "Love To Love You Baby" i "I Feel Love" od Donne Summer. Dj-i uveliko doprinose svojim obradama i miksevima, a jedna od najzaslu\xc5\xbenijih iz tog vremena je amerikanac Tom Moulton. Pojavljivanje 12 in\xc4\x8dnog vinila rezultiralo je objavljivanjem klasika poput "Love Is The Message", "Never Can Say Goodbye", "Ring My Bell", "Disco Inferno" i "Funky Town", uklju\xc4\x8duju\xc4\x87i i izvo\xc4\x91a\xc4\x8de me\xc4\x91u kojima su ameri\xc4\x8dka pjeva\xc4\x8dica Gloria Gaynor, studijski sastavi MFSB i Lipps Inc, Sister Sledge, Ottawan, Gamble & Huff, The O\'Jays i The Temptations._NEWLINE_\xc4\x8clanovi sastav Chic, Nile Rodgers i Bernard Edwards, nadahnuti jednim doga\xc4\x91ajem kada nisu bili pu\xc5\xa1teni u klub slavnih osoba pod nazivom Studio 54, iste su ve\xc4\x8deri napisali jednu od najtrajnijih disco skladbi koja se u po\xc4\x8detku zvala "Fuck Off, a kasnije promijenjena u "Le Freak". Krajem sedamdesetih disco je dominirao na ve\xc4\x87ini ameri\xc4\x8dkih top ljestvica, industrija je zara\xc4\x91ivala milijarde, a 1978. godine u Sjedinjenim Dr\xc5\xbeavama bilo je vi\xc5\xa1e od 20.000 no\xc4\x87nih klubova._NEWLINE_Me\xc4\x91utim, popularnost disco glazbe ubrzo je pala i \xc5\xbeanr izlazi iz trenda. U tome je djelomice pomogao ameri\xc4\x8dki radio voditelj Steve Dahl, kada je na utakmici Detroit Tigersa u Comiskey Parku pozvao protivnike disca da razbiju plo\xc4\x8de tog \xc5\xbeanra. Disco postaje nekakav oblik pop glazbe i blaga verzija crna\xc4\x8dke funk glazbe (ali bez crnaca i funka). Dotad je punk rock ve\xc4\x87 postao novi rock and roll, a disco se vratio svojim gay korijenima postaviv\xc5\xa1i temelje za nadolaze\xc4\x87e dance \xc5\xbeanrove. Ipak zahvaljuju\xc4\x87i mainstreamu pop produkcije ostaje popularan sve do danas kao neizbje\xc5\xbean dodatak brojnih ina\xc4\x8dica plesne glazbe.\n_START_SECTION_\nTipi\xc4\x8dni izvo\xc4\x91a\xc4\x8di\n_START_PARAGRAPH_\nMe\xc4\x91u vode\xc4\x87im izvo\xc4\x91a\xc4\x8dima disco \xc5\xbeanra bili su Donna Summer, sastav Bee Gees s nekoliko albuma, ameri\xc4\x8dka pjeva\xc4\x8dica Gloria Gaynor sa svojim uspje\xc5\xa1nicama "I Will Survive" (#1, 1979.), "Never Can Say Goodbye" (#9, 1974.), "Let Me Know (I Have a Right)" (#42, 1980.)i "I Am What I Am" (#82, 1983.), sastav Chic s pjesmama "Dance, Dance, Dance (Yowsah, Yowsah, Yowsah)" (1977.), "Everybody Dance" (1977.), "Le Freak" (1978.), "I Want Your Love" (1978.), "Good Times" (1979.) i "My Forbidden Lover" (1979.), DJ-i Francis Grasso i David Mancuso, studijski orkestar MFSB, ameri\xc4\x8dki \xc5\xbeenski sastav Sister Sledge i tipi\xc4\x8dni disco sastav Village People. Me\xc4\x91u producentima klju\xc4\x8dnu ulogu odigrao je Talijan Giorgio Moroder, koji je utemeljio eurodisco i bio tvorac brojnih uspje\xc5\xa1nica.'